b"\n_START_ARTICLE_\nAirijos darbinink\xc5\xb3 partija\n_START_PARAGRAPH_\nAirijos darbinink\xc5\xb3 (leiborist\xc5\xb3) partija, PLO (airi\xc5\xa1kai: P\xc3\xa1irti an lucht oibre, angl. The Irish Labour Party) \xe2\x80\x93 Airijos Respublikos kairioji politin\xc4\x97 partija._NEWLINE_\xc4\xaekurta 1912 m., D\xc5\xbeeimso Konolio, D\xc5\xbeeimso Larkino ir Viljamo O'Brajeno iniciatyva kaip politinis Airijos tredjunion\xc5\xb3 (profs\xc4\x85jung\xc5\xb3) sparnas. 1922 m. rinkimuose gavo 21\xc2\xa0% bals\xc5\xb3 ir 17 parlamento mandat\xc5\xb3. Nuo 1930 m. savaranki\xc5\xa1ka partija, bet iki 1940 m. atstovavo i\xc5\xa1skirtinai profs\xc4\x85jung\xc5\xb3 interesams.\n_START_SECTION_\nIdeologija\n_START_PARAGRAPH_\n1940 m. priimtoje programoje pasisakoma u\xc5\xbe respublik\xc4\x85, priva\xc4\x8di\xc4\x85 nuosavyb\xc4\x99, i\xc5\xa1skyrus svarbiausias ekonomikos sritis. 1973 m. \xe2\x80\x9eNaujojoje respublikos programoje\xe2\x80\x9c nustatytas svarbiausias tikslas \xe2\x80\x93 socializmas ir \xe2\x80\x9edirban\xc4\x8di\xc5\xb3j\xc5\xb3 respublika\xe2\x80\x9c. 1980 m. programoje siekiama neklasin\xc4\x97s visuomen\xc4\x97s, gamybos priemoni\xc5\xb3 ir bank\xc5\xb3 suvisuomeninimo. 1989 m. priimta nauja \xe2\x80\x9eEkonomin\xc4\x97 programa 90-iesiems\xe2\x80\x9c.\n_START_SECTION_\nPolitika\n_START_PARAGRAPH_\n1948\xe2\x80\x931951, 1954\xe2\x80\x931957, 1973\xe2\x80\x931977, 1981\xe2\x80\x931986 m. dalyvavo koalicin\xc4\x97je vyriausyb\xc4\x97je su Fine gael partija. 1987\xe2\x80\x931992 buvo opozicijoje._NEWLINE_1972\xe2\x80\x931973 prie\xc5\xa1inosi Airijos stojimui \xc4\xaf Europos ekonomin\xc4\x99 bendrij\xc4\x85, bet \xc5\xa1alininkams laim\xc4\x97jus referendum\xc4\x85, pakeit\xc4\x97 nuomon\xc4\x99._NEWLINE_1992 m. rinkimuose \xc4\xaf Atstov\xc5\xb3 r\xc5\xabmus gavo daugiausia bals\xc5\xb3 savo istorijoje 19,3\xc2\xa0% ir 33 vietas i\xc5\xa1 166. 1993\xe2\x80\x931994 sudar\xc4\x97 koalicin\xc4\x99 vyriausyb\xc4\x99 su Fiana Fail, 1994\xe2\x80\x931997 su Fine gael ir Demokratine kairi\xc4\x85ja partijomis, nuo 1997 m. opozicijoje._NEWLINE_1990 m. partijos lyder\xc4\x97 M. Robinson tapo pirm\xc4\x85ja moterimi, Airijos respublikos prezidente._NEWLINE_Partij\xc4\x85 nuolat palaiko 7-17\xc2\xa0% rink\xc4\x97j\xc5\xb3. 2002 m. rinkimuose gavo 21 viet\xc4\x85 166 viet\xc5\xb3 parlamente.\n_START_SECTION_\nStrukt\xc5\xabra\n_START_PARAGRAPH_\n1985 m. PLO tur\xc4\x97jo 206 000 nari\xc5\xb3, i\xc5\xa1 kuri\xc5\xb3 6000 individuali\xc5\xb3, kiti kolektyviniai, atstovaujantys Airijos tredjunion\xc5\xb3 kongreso profs\xc4\x85jungas. SI nar\xc4\x97."